Izaskun Larruskain Arbelaitz

**Izaskun Larruskain Arbelaitz** (Hondarribia, 1966ko abenduaren 2a) Irakaslea, pedagogoa eta logopeda da. *Hondarribiko Alardean* parte hartu du eta *Jaizkibel Konpainiako* kapitaina izan da. 

## Bizitza 
### Lehen urteak 
Izaskun 1966ko abenduaren 2an jaio zen Hondarribiko familia euskaldun batean. Hiru anai-arrebetatik bigarrena da. Ama baserritarra izan zen, eta aita ere baserri girokoa zen arren, arrantzara eman zuen bere lanbidea. Baserri eta itsaso munduen uztarketak markatu zuen bere haurtzaroa. 

Lehen ikasketak Hondarribiko *Hijas de la Cruz ikastetxean* egin zituen. Haur Hezkuntzan ez zuen arazo akademikorik izan, baina etapa-aldaketarekin batera zailtasunak agertu ziren.  Lehen Hezkuntzaren hasieran entzumen-arazo larriak izan zituen, eta aldi baterako entzumena galdu zuen. Eskolan ez zuten ulertzen zer gertatzen ari zitzaion, eta familiari gaztelaniaz hitz egiteko gomendatu zioten, ikaskuntza errazteko asmoz. Azterketa mediko sakonago batek agerian utzi zuen entzumen-galera zuela. Tratamendu luze baten ondoren egoerak hobera egin zuen baina ezker belarrian entzumenaren zati bat galdu zuen.  

Garai hartan ikasle arrunta izan zen: berritsua, eskulanak eta kantua gustuko zituena. Eskolako abesbatzan eta parrokiakoan aritu zen kantuan, musikarekiko zaletasuna sendotuz. Bigarren Hezkuntza eta COU gaur egun Talaia BHI izena duen *Hondarribiko institutuan* egin zituen. 

### Formakuntza 
Unibertsitate ikasketak Donostian burutu zituen, EHUko Hezkuntza, Filosofia eta Antropologia Fakultatea Zorroagan kokatzen zenean *Hizkuntzaren Pedagogian* espezializatuz. Bere ibilbide akademikoaren zatirik handiena gaztelaniaz egin zuen, hirugarren mailara arte. Aukeratutako espezialitatea, ordea, euskaraz bakarrik eskaintzen zen, eta azken bi urteak euskaraz egin zituen, bere konpromiso linguistikoa eta profesionala indartuz.  

Unibertsitate garaiaz gogoratzen du fakultatean zegoen mugimendu sozial bizia: borrokak, grebak eta aldarrikapen etengabeak. Irakasleen profila ere oso anitza izan zen; besteak beste, Fernando Savater, Txillardegi eta Erramun Baxok izan zituen irakasle. Karrera amaitzean, ikasturte oso bat eman zuen Edinburgon, lanean eta ingelesa ikasten. Edinburgotik itzultzean *Logopediako masterra* egin zuen.

Karrerako azken urteetan *Frysco Jenny* musika taldean aritu zen. Mini-LP bat grabatu zuten eta *Los 40 Principales* irrati kateko zerrendan lehen postua lortu zuten denboraldi batez.  

## Lan ibilbidea 
### Irakaskuntzan 
Talaia institutuan hasi zen lanean, guraso elkarteak kontratatutako pedagoga gisa. Garai hartan ez zegoen orientatzailearen figura ofizialik, eta pixkanaka-pixkanaka eginkizun horri forma ematen hasi zitzaion. Aldi berean, lankide batekin batera *IKA Kabinetea* sortu zuen Hondarribian, urte batzuetan institutuko lana eta kontsulta pribatua uztartuz. 

Ondoren, logopeda gisa aritu zen *Sagrado Corazón de Jesús ikastetxean* baita Bera eta Lesakako ikastoletan ere. Urte askoren ondoren, eta seme-alabak hazten ari zirela ikusita, irakaskuntza publikora jauzi egitea erabaki zuen, arratsaldeak familiekin partekatu ahal izateko. Bi alaba eta seme bat ditu, eta bere bizitzako altxor handienetakoak direla dio. 

Irakaskuntza publikoan hasi eta gutxira, Hezkuntza Bereziko aholkulari gisa aritu zen *Zarauzko Berritzegunean*, eta ondoren *Irungo Berritzegunean*. Orientazio plazaren jabe egin ondoren, gaur egun *CIFP Plaiaundi LHII* ikastetxean ari da orientatzaile lanetan.

### Inklusioa eta aniztasunaren alde 
Bere ibilbide profesional osoan zehar inklusioaren eta aniztasunaren alde lan egin du, hezkuntza arautuan zein arautu gabean. Berak dionez *“aniztasunak gizartea aberasten du eta benetako hezkuntza inklusiboa lortzeko legeak eta dokumentuak ez dira nahikoa; baliabideak, prestakuntza eta konpromiso errealak behar dira.”*

Konpromiso hori herri mailan ere islatu da. Urte asko daramatza Hondarribiko jaietan berdintasunaren alde lanean. 1997an sortu zen emakume eta gizasemez osatutako Jaizkibel Konpainiaren Batzordeko kide izan da, eta 2012tik 2017ra bitartean  konpainiako kapitaina izan zen. Gaur egun ere batzordean jarraitzen du.  

Halaber, eskubaloi *Txingudi klubaren* sorrera prozesuan parte hartu zuen 2019an. Klub honek Irungo lehen emakumezkoen senior taldea sortu zuen, baita Gipuzkoako lehen eskubaloi talde inklusiboa ere. Bi taldeek gaur egun ere jarraitzen dute, nahiz eta berak zuzendaritza utzi. 

Bere bizitza pertsonal eta profesionala koherentziaz josita dago: berdintasunaren, inklusioaren eta aniztasunaren aldeko konpromisoa, bai hezkuntzan bai gizartean, bere ibilbidearen ardatz nagusi izan dira.

## Erreferentziak